Gevorderde Diploma in Projekbestuur - Solidariteit WêreldSolidariteit Wêreld
Tuis › Nuuskantoor › Gevorderde Diploma in Projekbestuur
Donderdag, Januarie 5th, 2017
In 'n komplekse ekonomie is projekbestuurders onmisbaar en vorm hulle 'n integrale deel van publieke en private organisasies. Indien jy dus 'n vaardige, gesogte projekbestuurder wil word, is dit belangrik dat jy jouself met uitstekende kennis en vaardighede moet toerus. Akademia se Nagraadse Gevorderde Diploma in Projekbestuur wat die tegniek en teorie van projekbestuur binne een jaar bymekaar bring, en dit boonop in Afrikaans, is eie in sy soort en beloof om jou in staat stel om die beginsels van Projekbestuur te verstaan en effektief in die praktyk toe te pas, sodat jy projekte suksesvol sal kan ontwikkel en bestuur. Verder gaan dit jou toerus met kennis en vaardighede in projekbestuur, projekuitvoering en beheer, tydsbeplanning, kostebestuur en projekkwaliteit en -risikobestuur.
Ingevolge die toelatingsvereistes moet jy 'n geakkrediteerde driejaarkwalifikasie op NKR vlak 6 of gelykstaande/hoër hê en jy moet ook minstens drie jaar praktiese werkervaring in 'n veld ooreenstemmend met die vlak 6-kwalifikasie hê om vir die kursus in te skryf.
Die verpligte kontaksessies en die E-leer- tutoriale wat na ure plaasvind, word by die studiesentrums in Centurion en Bellville aangebied. Die kontaksessies behels vier klaskontaksessies wat op Saterdag 18 Februarie, Saterdag 13 Mei, Saterdag 1 Julie en Saterdag 23 September sal plaasvind. Teoretiese klasse, die implementering van teorie in die industrie, kort kursus oor rekenaarprogrammatuur (MS Project 365), MS Project 365-jaarlisensie, projekplanleiding asook mentorskap en toetse vorm ook deel van die kontaksessies.
Tutoriale vorm ook 'n geïntrigeerde deel van die kursus en behels vyf vooraf opgeneemde elektroniese klasvideo's wat in die gerief van jou eie huis gekyk kan word, teoretiese agtergrond, hantering van gevallestudies asook werkopdragte. Die tutoriale sal plaasvind op 20 – 26 Februarie, 1 – 7 Mei, 15 – 21 Mei, 19 – 25 Junie en 3 – 9 Julie.
Dit maak nie saak of jy jou eie besigheid het of net 'n doodgewone werknemer is nie, jy sal baat vind by dié omvattende kursus. Ná die suksesvolle voltooiing van die program ontvang studente 'n Akademia Gevorderde Diploma in Projekbestuur wat formeel tydens 'n geleentheid oorhandig sal word.